
Kardiovaszkuláris edzettség és az észlelt stressz kapcsolata

Kulcsszavak: kardiovaszkuláris edzettség
Szakirodalmi áttekintés: A stressz természetes pszichológiai és fiziológiai reakció, amely segít alkalmazkodni a környezetünkhöz, de hosszútávon, számos egészségügyi problémát okozhat. A krónikus stressz növeli a kardiovaszkuláris betegségek kialakulásának esélyét, ám a testedzés pozitív hatással van a kardiovaszkuláris rendszerre így képes lehet ellensúlyozni ezt a hatást. Az edzettség jelentős pozitív hatással van a stresszre adott fiziológiai reakciókra, valamint csökkenti a pszichológiai és fizikai distresszt, továbbá növeli a rezilienciát és az önbecsülést. Jelen vizsgálat célja az volt, hogy feltárjuk a fizikai edzettség és mentális egészség közötti összefüggéseket.
Módszer: A kardiovaszkuláris edzettség szintjét a VO2max meghatározásával vizsgáltuk. A mérés előtt az Észlelt Stressz Kérdőívet (PSS-4) és a Connor-Davidson Reziliencia Skálát töltötték ki a résztvevők (CD-RISC 10). Ezeken kívül egy stresszindukció (Almazrouei és mtsai, 2023) előtt és után, a Spielberger-Féle Állapot-Vonás szorongás kérdőívének (STAI-S) állapotszorongásra vonatkozó részét töltötték ki ezzel vizsgálva a stresszhelyzetre adott reakciójukat.
Eredmények: Egyik esetben sem találtunk szignifikáns korrelációt, tehát nem volt összefüggés a VO2max érték és az Észlelt Stressz Kérdőív pontszáma, illetve a Connor-Davidson Reziliencia Skála, továbbá a VO2max érték és a résztvevők stresszreakicója között sem. Szignifikáns összefüggést találtunk azonban az egy hét során sportolással töltött órák száma és a rezilienciaszint között.
Diszkusszió: Bár a korábbi eredmények alapján a testedzés csökkenti a stresszre adott fiziológiai és pszichés reakciókat, illetve hozzájárul a jobb mentális egészséghez és a stressztűrő képesség növekedéséhez, mi nem találtunk hasonló összefüggést.



